เอสเอ็มอีขอช่วยหาตลาดมากกว่าเงิน
โพสต์ทูเดย์ &#8212; ผลสำรวจเอสเอ็มอีมากถึง 24% ต้องการให้รัฐจัดหาแหล่งกระจายสินค้าใหม่ ขณะปัญหาสินเชื่อเริ่มผ่อนคลายลง
26 ก.ย. 2552

โพสต์ทูเดย์ — ผลสำรวจเอสเอ็มอีมากถึง 24% ต้องการให้รัฐจัดหาแหล่งกระจายสินค้าใหม่ ขณะปัญหาสินเชื่อเริ่มผ่อนคลายลง 
นายณัฐพล นิมมานพัชรินทร์ผู้อำนวยการโครงการศึกษาวิเคราะห์เตือนภัยเอสเอ็มอีรายสาขา สำนักงานส่งเสริมวิสาหกิจขนาดกลางและขนาดย่อม (สสว.) เปิดเผยผลสำรวจความต้องการของผู้ประกอบการธุรกิจขนาดกลางและขนาดย่อม (เอสเอ็มอี) จำนวน 4,200 ตัวอย่างทั่วประเทศว่า ผู้ประกอบการเอสเอ็มอีจำนวน 24% ต้องการความช่วยเหลืออันดับแรกคือ ให้รัฐบาลช่วยจัดหาช่องทางการจัดจำหน่ายสินค้าและจัดหาตลาดเพื่อเป็นแหล่งกระจายสินค้าที่หลากหลายกว่าเดิม 
อันดับ 2 ผู้ประกอบการจำนวน 23% ต้องการให้รัฐบาลจัดหาแหล่งเงินทุนเพื่อนำมาขยายและปรับปรุงธุรกิจและลดหย่อนต้นทุน เช่น ดอกเบี้ย ภาษี เป็นต้น อันดับ 3ผู้ประกอบการจำนวน 19% ต้องการให้มีการเพิ่มพูนทักษะด้านภาษา เพิ่มศักยภาพบุคลากรให้สอดคล้องกับภาวะตลาดที่จะมีการแข่งขันรุนแรง และจะมีการค้าขายระหว่างประเทศมากยิ่งขึ้น จากการเปิดตลาดเสรีอาเซียน
อันดับ 4 ผู้ประกอบการจำนวน 18% ต้องการให้รัฐบาลช่วยเหลือเรื่องมาตรฐานการผลิต มาตรฐานสินค้า เช่น อย. มาตรฐานจีเอ็มพี มาตรฐานมอก. เป็นต้น เนื่องจากที่ผ่านมาเอสเอ็มอีจำนวนมากไม่ทราบว่าสินค้าประเภทไหนต้องขอมาตรฐานอะไรและอย่างไร เนื่องจากต้องการยกระดับคุณภาพสินค้าให้สอดคล้องกับความต้องการของตลาดโลก และความช่วยเหลืออื่นๆ เช่น ความช่วยเหลือด้านไอทีเครื่องจักร การจัดการภายใน เป็นต้น
ทั้งนี้ จากผลสำรวจดังกล่าวจะเห็นว่าปัญหาด้านสินเชื่อสำหรับเอสเอ็มอีเริ่มมีความผ่อนคลายมากยิ่งขึ้น จากเดิมที่เคยเป็นปัญหาลำดับต้นๆ เนื่องจากเอสเอ็มอีส่วนใหญ่ประมาณ 90% ใช้เงินทุนส่วนตัวในการลงทุนทำธุรกิจ แต่สิ่งที่ผู้ประกอบการต้องการความช่วยเหลือในส่วนของการเงินมากกว่าเรื่องสินเชื่อคือความช่วยเหลือด้านการลดต้นทุนการผลิตมากกว่า เพื่อให้สินค้าสามารถแข่งขันกับสินค้าของคู่แข่งได้
“จะนำผลการสำรวจนี้ไปสร้างโครงการความช่วยเหลือผู้ประกอบการให้สอดคล้องกับความต้องการมากที่สุด โดยจะเน้นการดูแลด้านการตลาด จัดหาช่องทางการกระจายสินค้าใหม่ๆ เช่น สร้างตลาดนัดเอสเอ็มอี ร่วมมือกับไปรษณีย์ในการทำแค็ตตาล็อกสินค้าและขายผ่านไปรษณีย์ เป็นต้น” นายณัฐพล กล่าว
นายณัฐพล กล่าวว่า สำหรับแนวทางการปรับตัวของเอสเอ็มอี เพื่อรองรับคำสั่งซื้อที่จะเพิ่มมากขึ้นในปีหน้า ผู้ประกอบการจำเป็นต้องรักษามาตรฐานสินค้าอย่าให้ด้อยลงกว่าในอดีต รักษาความสม่ำเสมอในการรับส่งสินค้า เพื่อให้เกิดความพึงพอใจต่อลูกค้า บริหารต้นทุนการผลิตให้มีประสิทธิภาพ และหาตลาดใหม่อย่างต่อเนื่อง
เนื่องจากหากผู้ประกอบการมีคำสั่งซื้อเข้ามาจำนวนมาก ทำให้อาจจะละเลยต่อการรักษาคุณภาพและการรักษาต้นทุน เพราะมุ่งสนใจต่อการผลิตสินค้า ซึ่งจะทำให้ต้นทุนการผลิตเพิ่มขึ้นอย่างไม่รู้ตัว ขณะที่แผนการตลาดเดิมที่เคยวางไว้ในช่วงวิกฤตเศรษฐกิจจะต้องดำเนินการตามแผนต่อไป ไม่ใช่หยุดแผนทั้งหมดและรับแค่คำสั่งซื้อที่เข้ามา ซึ่งจะทำให้ผู้ประกอบการไม่พัฒนาตัวเองให้สามารถแข่งขันได้ต่อไปในอนาคต